# Die Schedelsche Weltchronik (deutsch):038

| 037 <<<Vorheriges Blatt | Die Schedelsche Weltchronik Blatt XXXVIII | Nächstes Blatt>>> 039 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XXXVII verso:

Das drit alter
Phinees der sun Eleazari. do die kinder israhel mit den madianitischen weybern geunkewschet. vnd ire abgo$^e$tter angebettet hetten. daru$^e$mb der herr het gepotten die. xij. fu$^e$rsten der geslecht zeerhencken. do schluge derselb phinees der briester gottes einen auß den kindern israhel vnkeu$^e$schenden mit einer madianiterin zu tod. vnnd verso$^e$net damit den zorn des herren vnd von diss u$^e$bels wegen sind auß israhel gefallen. xxiiij$^m$.
Delbora was ein prophetin vnd richterin israhel vnder der geslagen ward Jabin der ko$^e$nig chanaan. vnd der fu$^e$rst des heers Sysare. der von einem wagen sprang vnd in eins weibs haws flohe. vnd von getranck der milch also beswert wardt dz er entschliesse vnd von demselben weib mit einem nagel durch seinen schlaff geslagen vnnd mit einem hamer auff die erden geheftet. vnnd also erto$^e$dtet wardt. Dieselb Delbora machet auch ein gesang zu dancksagung vmb den syge irs volcks.
Gedeon der vierd richter richtet israhel. xl. iar. vnd schlu$^o$g vier ko$^e$nig. nemlich Oreb. Zeb. Zebee vnd Salmanam. vnd also wardt gedemu$^e$tigt madian in der hennd die kinder israhel. vij. iar gegeben warden von irer vorgeu$^e$bten boßheit wegen. dann als gedeon den waytz rainigt do erschine ime der engel mit verku$^e$ndung das die erledigung durch ine beschehen solt. vnd zu zeichen ku$^e$nftiger u$^e$berwindung warden durch den engel die fleischpru$^e$e vnd vngesewrte prot Gedeonis auff den felsen angezu$^e$ndet vnd verzeret. vnd dz fellein gedeonis mit himlischen taw auff truckner erden. vnd hinwideru$^e$mb die erden neben den trucken fellein erfeu$^e$chtet
Abimelech der fu$^e$nft richter der iuden ein naturlicher vnd doch vneelicher sun gedeonis hat den mannen sichen geraten sein. lxx. eelich bruder gedeonis su$^e$ne zeerto$^e$dten das er allein regirte. das sie dann teten vnnd sie alle auff einen stain enthawbteten außgenomen Joathan den kleinsten der verborgen wardt. darumb ließe der herr den Abimelech eins bo$^e$sen todts sterben. der den sichionitern ein gleichnus oder beyspil saget von den ho$^e$ltzern die do zu den weinreben vnd feygenpawm vnd o$^e$lpawm vnd zu letst zu dem hagendorn oder dornhegk giengen das sie ine die zu einem konig machten. Aber als Abimalech darnach mit den sichionitern zu aufru$^e$r vnd zwittracht kome vnd den thurn sichen anzu$^e$ndet vnd tausent menschen darinn verderbet. vnd zu letst die stat thebes belegert vnd stu$^e$rmet. do wardt er von einem weib mit einem stuck steins ab der mawr in sein hawbt geworffen also das er niderfiel vnd einen weppner anru$^e$ffet ine zeerto$^e$dten. das man nicht sprechen solt das er von einem weib vmbracht wer. vnnd der weppner tet als Abimalech begeret het.
Thola von dem geslecht ysachar richtet israhel. xxiij. iar. vnd het. xxx. su$^e$n auff eseln sitzende die warn fu$^e$rsten u$^e$ber. xxx. stet. den hat er weiber gegeben. nach denselben su$^e$ndeten die israhelitischen wider dem herren. darumb warden sie von den amonitern vnd madianitern vilfeltiglich gepeinigt zu letst starb er vnd ward in sanir begraben.
Osy der briester ist von dem samen aaronis durch die linien Eleazari gewesen vnd nach seinem absterben dz bisthumb auß gottes willen an die linien von ythamar. c. xx. iar gegangen vnd heli der erst ho$^e$hst briester von ythainar der letst gewest.
YAir auß dem geslecht manasse der. vij. richter israhel het. xxx. frumm su$^e$n. vnd zu fu$^e$rsten u$^e$ber. xxx. stet gesetzt. vnnd nach dem die zeit in der stil vnd frid gu$^o$t hingegangen sind. so erscheint darauß dz in den tagen diser zwaier richter die kinder israhel dem herren angehangen. vnd sich daru$^e$mb alle ding glu$^e$klich begeben haben. vnnd do er diss ambt der wirdigkeit. xx. iar getragen het do starb er also alt.
Zu der zeit diser zwaier richter Thola vnnd yair ist israhel dem herren angehangen daru$^e$mb sind auch dieselben zeit glu$^e$cksalig vnd gerwig gewest. Aber nach irem tod hat sich der hebreyschen sach zu einem vnersamen leben vnd zu verachtung gottes vnd des gesetzs gekert. daru$^e$mb haben die palestiner ir lannd mit grossem heer verwu$^e$stet.

## XXXVIII recto:

Blat XXXVIII
der werlt
Die beru$^e$mbten innseln des meers das durch das erdreich lawft.
Sardinia ist ein innseln des meers das auß dem großen wenndel meer enmitten durch das ertreich lawft: vnd von Sardo Herculis sun also genant. dann derselb Sardus zohe mit vnzellicher menige auß Libia dem land vnd beku$^e$mmert in dem tyrenischen meer die innseln Sardinie. die die kriechen Icus nenten. vnd hieß dieselben inseln nach ime Sardiniam. Dise innsel ist. lxxxxviij. meyl prait. vnd. ij$^c$. xx. meyl lanng. Ettlich sagen ir vmbkrais sey iiij$^m$. achteil einer meyl. Dise innsel hat vil rawhe scharpffe vnd vnstille o$^e$rter. vnd an andern u$^e$brigen enden ist sie an allen dingen selig vnd fruchtper. zuuoran an waytz. vihe vnd wayd. da wirdt kein wolff geporn. noch einich slang gifunden. aber sie ist zu sumer zeit allermaist an fruchtpern enden vol seu$^e$chens vnd kranckheit vnd hat in ir vil stet. vnder den ist Calaris die fu$^e$rnemst. do ein große vischung der corallen gefunden wirdt. die auch lannge zeit mit dem heiligthum des seligsten vaters Augustini erleuchtet gewest ist. In diser inseln warden vor alten zeiten wyder geporn die trugen gayßein lo$^e$ck oder zotten fu$^e$r woll. die hießen sie musimones. Die inwoner derselben innseln bewartten vnd wappenten sich mit den fellein derselben wider gleich als mit einem pantzer oder prustharnisch. Die inwoner diser innseln hießen vormals Jolenses. vnd man sagt das Jolen (die Herculis bulschafft was) den obgenanten Sardum vnd etwienuil ander herculis su$^e$ne dahin gefu$^e$ert vnd bey den inlenndern gewonet hab. von den sie darnach sardinienser genant worden seyen. Item Peni (die auß affrica daselbsthin komen) haben darnach die wirdigkeit diss reichs erobert. dieselben vnderstunden sich wider die teu$^e$tschen krieg zefu$^e$ren aber sie warden von ine gantz außgetilgt. Die ro$^e$mer haben sich der heerschung diser inseln lang zeit gepraucht vnd als sie nw darnach vil widerwertigkeit. ansto$^e$ß. abbruch vnd niderlag von den barbarischen. pysaniern vnnd genuesern erliden het ist sie zu letst in der arrogenier hannd vnnd gewalt komen.
Corsica die innseln des obgenanten meers ist zu erst von Cirino des obgemelten Sardi bruder vnd Herculis sun (der auß Libia daselbsthin kam) besetzt. vnnd nach ime Cirinum genent worden. Als aber darnach eins mals ein weib Corsica genant in dem land Liguria iren styer waydnet do ließ sich der styer in das meer vnd u$^e$berschwumme in dise inseln. das weib schiffet (vnwissend irer eltern) dem styer u$^e$ber meer nach vnd kome in dise inseln. do sie nw irn styer au$^e$ff so fruchperer wayd gefunden. vnd ab der schonheit diser inseln einen lust entpfangen het do setzet sie ir fu$^e$r doselbst zewonen. vnd nennet die inseln Corsicam nach irem namen. Dise innsel ist. c. lx. meyl lang. vnnd. lxx. meyl prait. vnd ir vmbkrais. iij$^m$. ij$^c$. achtteil einer meyl weit. vnd ligt in dem ligustischen meer doch von mitternacht dem tuscianischen neher. Zwischen diser vnd der innseln Sardiniam sind. xx. meyl. Aber plinius setzt nit mer dann. viiij. meyl. Dise innsel ward zu den zeiten Strabonis (als er schreibt) bo$^e$ßlich gepawet vnd was an vil enden also vnwegsam vnd vnwanderlich das die. die in den gepirgen der inseln woneten sich der mo$^e$rderey nereten vnd in grausamkeit die wilden frayssamenthier u$^e$bertraffen. Als nw die ro$^e$mer dise inseln darnach in irn gewalt gepracht vnd an vil enden fast fruchtper vnd waydreich gespu$^e$rt haben do haben sie vil stett darinn aufgerichtet. yetzo sind darinn sechs nit vnedell stet. dise innsel ist zu den zeiten des grossen kaiser Karls in der genueser gewalt komen. aber darnach den Pisaniern (dieweil ir sachen in gu$^e$tem wesen stu$^o$nd) ettlich zeit gehorsam gewest. deßgleichen auch bey weylen der ro$^e$mischen kirchen. als aber zu letst die Pisanier nidergelegen sind. ist dise innseln wideru$^e$mb in der Genueser gewalt gebracht worden vnnd noch bißher bliben. Dise innsel gepirt ausserhalb des besten weins auch sunst die allersu$^e$ssisten frucht. vnd ist reich vnd u$^e$berflu$^e$ssig an ochßen. gayßen schaffen vnnd anderm vihe. vnnd bringt vnder andern die allerfraydigsten hundt.
Creta ist auch ein innseln des obgemelten meers. darinn Cres oder Orion Demogorgonis sun als erster konig (nach sag Eusebij) geregirt. vnnd die innsel nach ime Cretam genent hat. Erstlich ward sie genennt Aerea (dz ist. souil als lu$^e$ftig) von der gu$^o$tmessigkeit irs lufts vomm himel. darnach nennten sie die kriechen Macoroneson (das ist) die seligen innsel. Ettlich ander sagen sie hab iren namen von Creta der tochter Hesperiadis empfangen. So sind andere die sprechen sie werdt also genant von irem lettigen gu$^e$ten erdpoden. das dann das wort creta bedeu$^e$tt. Dise innseln ist ytzo den Venedigern vnderworffen. vnnd etwen ein zugeho$^e$rung des kriechyschen fu$^e$rstenthumbs gewest. vnnd gar scheinlich gelegen. dann sie scheint u$^e$ber iglichs meer. Ettwen ist sie (als ysidorus schreibt) mit hundert treffenlichen steten geziert gewest. Item die inwoner derselben innsel haben die stat gnosum vnd Cybelis der go$^e$tter mu$^o$ter tempel darinn gepawen. Sie ist auch die erst die mit der schiffung vnnd dem geschoßs schickerlich gewest ist. Die lere der Musica hat sich darinn angefangen. Da werden weder slangen noch eniche andere schedliche thier. noch auch einich nachtewln gefunden. wa aber einich nachtewln alda gefunden wirdt so stirbt sie pald. Dise innsel ligt nit ver von Peloponesso. oder Archadia (vnd als man sagt) enmitten in der werlt vnd hat von mitternacht das egeysch meer. vomm nidergang das Ionisch oder Myrteysch meer. die bede in europam geho$^e$ren. aber vom aufgang hat sie das Icareysch vnnd das egiptisch meer. die dann bede in Asiam raichen vnd dannoch wirdt sie auch von mittemtag vnnd dem nidergang mit dem Affricanischen meer befloßen.
* ↑ WS:Vorlage: fun